Neuvosto hyväksyi 24. kesäkuuta 2013 päätöksen 2013/320/YUTP, jolla annetaan enintään 5 miljoonaa euroa EU:n tukea Libyan viranomaisten avustamiseksi niiden mittavassa tehtävässä turvata hallussaan oleva haasteellisen suuri määrä tavanomaisten aseiden ja ampumatarvikkeiden varastoja (12). EU tarjoaa tätä tukea Libyan vastuullisille viranomaisille auttaakseen niitä pysäyttämään tavanomaisten aseiden ja ampumatarvikkeiden jatkuvan hallitsemattoman leviämisen, joka aiheuttaa edelleen turvattomuutta Libyassa, sen naapurimaissa ja koko alueella. Hankesuunnitelmassa otetaan huomioon Libyan monimutkainen poliittinen tilanne ja siitä johtuvat haasteet sekä tarve varmistaa kansallinen omavastuullisuus ja paikallisten kumppaneiden vaikutusmahdollisuudet. Hankkeen ennakoitu kesto on viisi vuotta. Täytäntöönpanovirasto GIZin (saksalainen kansainvälisen yhteistyön organisaatio) ja yhteisrahoitukseen osallistuvan Saksan liittotasavallan ulkoasiainministeriön toimien rinnalla EU edisti neuvoston päätöksen tavoitteita lukuisissa kansainvälisissä kokouksissa ja aikoo jatkaa toimien tiivistä koordinointia muiden kansainvälisten avunantajien, UNSMILin ja UNMASin, kansalaisjärjestöjen ja muiden asianomaisten toimijoiden kanssa.

Neuvoston päätöksen puitteissa annettava apu on osa EU:n kokonaisvaltaista lähestymistapaa, jolla tuetaan Libyan siirtymistä demokratiaan, pysyvään rauhaan ja turvallisuuteen. Neuvoston päätös täydentää EU:n Libyassa toteutettavan rajavalvonnan avustusoperaation toimia, joilla pyritään kehittämään Libyan kykyä parantaa maa-, meri- ja ilmarajojensa turvallisuutta lyhyellä aikavälillä sekä valmistelemaan laajempaa yhdennetyn rajaturvallisuuden strategiaa pitkällä aikavälillä. Sen täytäntöönpanosta vastaa saksalainen kansainvälisen yhteistyön organisaatio GIZ.

Selvityksen kattamalla kaudella järjestettiin libyalaisten kumppaneiden pyynnöstä ase- ja ampumatarvikevirastoa (Arms and Ammunition Department), armeijan pioneereja (Army Engineers) ja Libyan miinanraivauskeskusta (Libyan Mine Action Centre, LMAC) varten opintomatka Saksaan. Opintomatkaan sisältyi seminaari fyysiseen turvallisuuteen ja varastojen hallintaan liittyvän toiminnan tulevaisuudesta Libyassa, havainnollisia esityksiä ampumatarvikkeiden teollisen hävittämisen ja kierrätyksen vaihtoehdoista sekä alustus Saksan asevoimien ja räjähteiden raivaamisen alalla toimivien yksityisten laitosten tarjoamista koulutusmahdollisuuksista. Matkan tuloksena ase- ja ampumatarvikeviraston ja armeijan pioneerien kanssa allekirjoitettiin yhteisymmärryspöytäkirja. Osana yhteisymmärryspöytäkirjaa on pyyntö avustaa asianomaisia virastoja menettelytapaohjeiden (SOP) laatimisessa. Fyysiseen turvallisuuteen ja varastojen hallintaan liittyviä kysymyksiä koskevien koulutuspuitteiden luomiseksi kahtatoista erilaista kurssimoduulia tarkasteltiin yhdessä Tanskan kirkon ulkomaanavun koulutusalan neuvonantajan kanssa, ja niitä vertailtiin kansainvälisiin menettelytapaohjeisiin, jotka koskivat YK:n, Ison-Britannian ja Saksan tavanomaisten ampumatarvikkeiden hävittämistä, räjähteiden raivaamista ja ampumatarvikkeiden varastoinnin hallinnointiin liittyviä sääntöjä ja säännöksiä. Käytettävissä oleva koulutusmateriaali on nyt kansainvälisten standardien mukainen ja tarjoaa ammattimaisen pohjan jatkokoulutukselle. Yhteisymmärryspöytäkirjassa on myös esitetty pääpiirteittäin alustavaa koulutussuunnitelmaa varten annettava apu. Suunnitelma viimeistellään vuoden 2014 kuluessa, ja sen tavoitteena on tarjota koulutusta ase- ja ampumatarvikeviraston ja armeijan pioneerien upseereille ja myöhemmässä vaiheessa aliupseereille. Kaikki asianomaiset osapuolet ovat yhtä mieltä siitä, että koulutuksen olisi perustuttava YK:n standardeihin, jotka on esitetty ampumatarvikkeita koskevissa kansainvälisissä teknisissä suuntaviivoissa.

Libyan ase- ja ampumatarvikevirasto ja armeijan pioneerit ovat myös sopineet perustavansa koulutusalueen, jossa on tarjolla erilaisia vaihtoehtoja ampumatarvikkeiden väliaikaista varastointia varten, mukaan lukien kolmen eri rakenteen pystyttäminen Naton kenttävarastointia varten, ja GIZ on saanut virallisen toimeksiannon avustaa Libyan ase- ja ampumatarvikevirastoa ja armeijan pioneereja tarjoamalla niille käytössä olevaa ja lisäksi tarvittavaa välineistöä koskevaa asiantuntija-apua. Lisäksi on allekirjoitettu sopimukset Tanskan kirkon ulkomaanavun kanssa aseiden varmistinmekanismien ja asekaappien hankkimiseksi ja jakamiseksi Misratassa ja miinanraivauksen neuvoa-antavan ryhmän kanssa väliaikaisten ase- ja ampumatarvikevarastojen hankkimisen tukemiseksi, henkilöstön kouluttaminen ase- ja ampumatarvikevarastojen hallinnoinnissa mukaan lukien.